b'\n_START_ARTICLE_\n\xc5\xa0pangle\xc5\xa1\xc4\x8dina\n_START_PARAGRAPH_\n\xc5\xa0pangle\xc5\xa1\xc4\x8dina (Spanglish iz \xc2\xbbSpanish\xc2\xab\xc2\xa0in \xc2\xbbEnglish\xc2\xab) je ime, ki ozna\xc4\x8duje skupek dialektov, pid\xc5\xbeinov in kreolskih jezikov, ki so se razvili iz odnosa dveh govornih skupin, \xc5\xa1panske in angle\xc5\xa1ke, pri \xc4\x8demer gre navadno za govorce, ki govorijo oba jezika oz. ju delno obvladajo navadno na ozemlju ZDA, v zadnjem \xc4\x8dasu pa se pojav spanglisha opa\xc5\xbea tudi v Latinski Ameriki. Gre za me\xc5\xa1anico \xc5\xa1panske in angle\xc5\xa1ke leksike ter gramatike._NEWLINE_Termin spanglish de uvedel portori\xc5\xa1ki novinar in pisatelj Salvador Ti\xc3\xb3, ki leta 1948 v svoji kolumni Teor\xc3\xada del espanglish (Teorija espanglisha) zavrne dvojezi\xc4\x8dnost, saj meni, da je le-ta za govorca preve\xc4\x8d zahtevna, saj ta od njega zahteva da se izra\xc5\xbea in misli v razli\xc4\x8dnih jezikih. Re\xc5\xa1itev za ta problem vidi v spanglishu, ki govorcem omogo\xc4\x8da, da se hkrati izrazijo v obeh jezikih._NEWLINE_Poznamo tudi druge primere dvojezi\xc4\x8dnosti, kot je falangais (me\xc5\xa1anica franco\xc5\xa1\xc4\x8dine in angle\xc5\xa1\xc4\x8dine na obmo\xc4\x8dju Kanade), portu\xc3\xb1ol (me\xc5\xa1anica \xc5\xa1pan\xc5\xa1\xc4\x8dine in portugal\xc5\xa1\xc4\x8dine ne meji med Urugvajem in Brazilijo) in hinglish (me\xc5\xa1anica angle\xc5\xa1\xc4\x8dine in indijskega jezika v Indiji), vendar pa je spanglish najbolj znan in raz\xc5\xa1irjen primer dvojezi\xc4\x8dnosti.\n_START_SECTION_\nRazvoj\n_START_PARAGRAPH_\n\xc4\x8ceprav se izraz spanglish pojavi \xc5\xa1ele leta 1948, segajo za\xc4\x8detki \xc5\xa1pangle\xc5\xa1\xc4\x8dine \xc5\xbee v 19. stoletje, ko se podpi\xc5\xa1e Guadalupe Hidalgo mirovni sporazum, s katero Mehika Zdru\xc5\xbeenim Dr\xc5\xbeavam Amerike proda ozemlja Teksasa, Nove Mehike, Arizone, Kolorada, Utaha in Kalifornije. Posledica podpisa pogodbe je velika skupina \xc5\xa1pansko govore\xc4\x8dih govorcev, ki se znajde na podro\xc4\x8dju, katerega uradni jezik je angle\xc5\xa1\xc4\x8dina, kar povzro\xc4\x8di pojav dvojezi\xc4\x8dnosti. Govorci so namre\xc4\x8d primorani uporabljati angle\xc5\xa1ki jezik kot jezik delavnega okolja in izobra\xc5\xbeevanja, hkrati pa ohranjajo svoj materni jezik, v katerega za\xc4\x8dnejo vdirati prvine angle\xc5\xa1\xc4\x8dine. Pojavi se skupina t. i. mehi\xc5\xa1kih Ameri\xc4\x8danov, ki za\xc4\x8dnejo uporabljati angle\xc5\xa1ke besede s \xc5\xa1pansko izgovorjavo, kar ozna\xc4\x8duje za\xc4\x8detek razvoja \xc5\xa1pangle\xc5\xa1\xc4\x8dine.\n_START_SECTION_\nLiteratura in pop kultura\n_START_PARAGRAPH_\n\xc5\xa0pangle\xc5\xa1\xc4\x8dina je v pop kulturi prisotna \xc5\xbee vse od svojega nastanka. Ene prvih eksperimentalnih umetni\xc5\xa1kih skupin, ki v svoje ustvarjanje vklju\xc4\x8dujejo tudi \xc5\xa1pangle\xc5\xa1\xc4\x8dino, so chicanos (mehi\xc5\xa1kega porekla) in nuyorrique\xc3\xb1os (iz Portorika, rojeni v New Yorku). _NEWLINE_Prav tako se \xc5\xa1pangle\xc5\xa1\xc4\x8dina pogosto pojavlja tudi v literaturi. V osemdesetih letih se za\xc4\x8dne pojavljati nova smer pripovedni\xc5\xa1tva z ustvarjalci, kot so \xc3\x93scar Hijuelos, Sandra Cisneros, Rolando Hinojosa, Mayra Montero y Dagoberto Gilb. Prevedli so tudi Malega princa v \xc5\xa1pangle\xc5\xa1\xc4\x8dino. Vendar pa tu \xc5\xa1pangle\xc5\xa1\xc4\x8dina \xc5\xa1e umirjna in \xc5\xa1e nima tako veliko vloge kot v poznej\xc5\xa1ih delih. Sledi generacija pisateljev, imenovana McOndo, ki se uveljavi v devetdesetih letih kot nasprotni pol takrat \xc5\xbee zelo dobro uveljavljene smeri magi\xc4\x8dnega realizma. Najvidnej\xc5\xa1a predstavnika omenjene generacije sta \xc4\x8dilenski pisatelj Aberto Fuguet, ustanovitelj smeri McOndo, in bolivijski pisatelj Edmundo Paz Sold\xc3\xa1n. Tematike omenjene generacije vzpostavljajo \xc5\xa1tevilne reference s pop kulturo in z latinoameri\xc5\xa1kim vsakdanom ob koncu 20. stoletja, zato ne presene\xc4\x8da, da je \xc5\xa1pangle\xc5\xa1\xc4\x8dina kot jezik vsakdana tu klju\xc4\x8dnega pomena. Eno najbolj vidnih literarnih del v konteksu McOnda, ki prav tako vklju\xc4\x8duje \xc5\xa1pangle\xc5\xa1\xc4\x8dino je Yo-Yo Boing portori\xc5\xa1ke pisateljice Giannine Braschi. V svoji knjigi uporablja code-switching da bi tako poudarila kompleksnost \xc5\xbeivljenj, ki se gibljejo med dvema kulturama in jezikoma.\n_START_SECTION_\n\xc5\xa0pangle\xc5\xa1\xc4\x8dina danes\n_START_PARAGRAPH_\nOcenjuje se, da ima danes \xc5\xa1pangle\xc5\xa1\xc4\x8dina \xc5\xbee ve\xc4\x8d kot 40 milijonov govorcev, \xc5\xa1tevilo govorcev pa se pove\xc4\x8duje, kar je posledica obse\xc5\xbenih migracij, saj vse ve\xc4\x8d latinoameri\xc4\x8danov v ZDA i\xc5\xa1\xc4\x8de bolj\xc5\xa1e ekonomske in socialne pogoje. Navadno gre za predstavnike ni\xc5\xbejega sloja, ki nimajo zadostnih finan\xc4\x8dnih sredstev, da bi se lahko dodobra nau\xc4\x8dili angle\xc5\xa1kega jezika in se tako popolnoma asimilirali. Dandanes obstaja ve\xc4\x8d centrov \xc5\xa1pangle\xc5\xa1\xc4\x8dine, kjer je gostota \xc5\xa1pangle\xc5\xa1kih govorcev najvi\xc5\xa1ja: mehi\xc5\xa1ki emigranti so se ustalili predvsem v Teksasu in na Floridi, Kubanci v Miamiju, Portori\xc4\x8dani pa v New Yorku, ker je hkrati izoblikovalo tri geografske variante: \xc4\x8dikan\xc5\xa1\xc4\x8dino (el chicano), majami\xc5\xa1\xc4\x8dino (el mayamero) in newyork\xc5\xa1\xc4\x8dino (el niuyorcan). \xc5\xa0pangle\xc5\xa1\xc4\x8dina predstavlja simbol njihove kulture in socialnih razmer. V zadnjem \xc4\x8dasu se \xc5\xa1pangle\xc5\xa1\xc4\x8dina ne pojavlja ve\xc4\x8d le v ZDA, temve\xc4\x8d tudi na ozemlju Latinske Amerike, predvsem v Mehiki, na Kostariki, v Portoriku in na Kubi. \xc4\x8ceprav gre navadno za govorico ni\xc5\xbejih slojev, \xc5\xa1pangle\xc5\xa1\xc4\x8dina vztrajno prodira v dru\xc5\xbebene medije, na podro\xc4\x8dje politike, kjer pogosto predstavlja taktiko za pridobivanje volilnega telesa, in seveda v pop kulturi, na radiju in televiziji, ki se \xc5\xbeelita pribli\xc5\xbeati svojim poslu\xc5\xa1alcem.\n_START_SECTION_\nKritike\n_START_PARAGRAPH_\nKljub veliki raz\xc5\xa1irjenosti obstaja mnogo kritik \xc5\xa1pangle\xc5\xa1\xc4\x8dine, saj naj bi po mnenju nekaterih \xc5\xa1kodil tako \xc5\xa1panskemu kot tudi angle\xc5\xa1kemu jeziku. Tako so nekatere zvezne dr\xc5\xbeave, kot so Kalifornija, Arizona, Kolorado in Florida \xc5\xbee sprejele nekatere ukrepe proti \xc5\xa1irjenju \xc5\xa1pangle\xc5\xa1\xc4\x8dine, ki vklju\xc4\x8dujejo zmanj\xc5\xa1evanje dvojezi\xc4\x8dnih centrov ter razglasitev angle\xc5\xa1\xc4\x8dine kot edini uradni jezik zvezne dr\xc5\xbeave. _NEWLINE_\xc5\xa0panska kraljeva akademija se \xc5\xbee od samega za\xc4\x8detka deklarira kot nasprotnica \xc5\xa1pangle\xc5\xa1\xc4\x8dine, vendar pa je leta 2012 vseeno vklju\xc4\x8dila izraz \xc2\xbbespanglish\xc2\xab\xc2\xa0v Slovar \xc5\xa0panske kraljeve akademije .'